IERUSALIMUL - CENTRUL SPIRITUAL AL PAMANTULUI - PELERINAJE - DUHOVNICESTI
23 Oct : 17:32
IERUSALIMUL - CENTRUL SPIRITUAL AL PAMANTULUI Cunoaștem din istoricul orașului că această cetate sfântă a fost în repetate rânduri dărâmată până la temelii și construită la loc de fiecare dată mai frumoasă și mai strălucitoare
Desigur că în interiorul cetății nu există granițe, dar împărțirea aceasta se referă la faptul că fiecare confesiune s-a grupat în jurul celui mai important edificiu religios care o reprezintă. În cartierul creștin se află Biserica Sfântului Mormânt înălțată încă din vremea Sfinților Împărați Constantin și Elena pe colina Golgota. Istoria Bisericii este destul de lungă, dar în forma actuală biserica datează încă de pe vremea cruciaților.
În interiorul acestei biserici se află cele mai importante locuri pentru creștini. În partea de răsărit se află stânca Golgotei, locul în care a fost răstignit pe cruce Iisus Hristos, iar în partea de apus a bisericii mari se află o capelă în interiorul căreia este Sfântul Mormânt în care a fost pus trupul Mântuitorului Iisus Hristos, de unde a treia zi a înviat.
Pe vremea Mântuitorului ținutul acesta cu muntele Golgota era în afara cetății, dar încă din primele secole creștine cetatea s-a extins și au apărut în întreaga cetate biserici și paraclise creștine care ne amintesc de multe evenimente sfinte. Astfel coborând în partea de răsărit spre valea Tyropoeon, cea care străbate platoul muntos peste care este așezată cetatea Ierusalimului, ajungem în locul unei vechi fortărețe romane unde s-a desfășurat procesul nedrept al condamnării Mântuitorului. Cu timpul fortăreața a fost complet distrusă, iar astăzi pe aceleași ruine sunt înălțate câteva capele creștine care marchează locul unde Pilat l-a judecat pe Iisus condamnându-l la moarte prin răstignire. În acest loc Domnul a pătimit multe feluri de bătăi și de umiliri din partea soldaților romani care au pus pe capul lui Iisus o coroană de spini, l-au îmbrăcat într-o hlamidă roșie și în batjocură îl numeau împăratul iudeilor.
În cele din urmă, după multe bătăi și umiliri, soldații au ridicat pe umerii lui Iisus o cruce grea și au pornit spre Golgota pentru a-l răstignii. Drumul acesta de la Pretoriu și până la Golgota a fost un calvar nu numai pentru Iisus, dar și pentru toți apropiații Săi care l-au însoțit cu jale pe acest traseu cutremurător. În total drumul acesta are 14 stații și fiecare dintre acestea consemnează un sfânt popas al Mântuitorului care a căzut în repetate rânduri sub povara crucii. Anual, milioane de pelerini creștini din toată lumea pășesc cu osebită emoție și credință pe acest drum al calvarului comemorând înfricoșătoarele și mântuitoarele patimi ale lui Iisus. În Vinerea Mare foarte mulți creștini împreună cu Patriarhul Ierusalimului și alți arhierei reconstituie în chipul cel mai solemn acest traseu sfânt.
